25 vas vir hoë spoed in Gauteng(Argieffoto: pixabay) Die Gautengse verkeerspolisie het meer as 25 motoriste in hegtenis geneem in verband met die oortreding van die spoedgrens op hoofweë in die provinsie. Die oortreders is die afgelope twee weke op die N1, N4, R21, M1 en N14 in hegtenis geneem. Volgens Sello Maremane, woordvoerder van die Gautengse verkeerspolisie, is ’n 47-jarige man op die N4 na Mpumalanga vasgetrek toe hy teen 204 km/h in sy wit Porsche gejaag het. Dié jaagduiwel word tans by die Bronkhorstspruit-polisiestasie aangehou en sal eersdaags in die hof verskyn. ’n Motoris is Vrydag op die R553 Goue Hoofweg in hegtenis geneem nadat hy onder die invloed van alkohol bestuur het. Sowat 1,02 mg/ℓ alkohol is glo in sy bloed gekry. “Die dronk bestuurder was in ŉ ongeluk betrokke waarin ander motoriste ernstige beserings opgedoen het. Hulle word tans in die Chris Hani Baragwanath-akademiese hospitaal in Soweto behandel,” sê Maremane. Die bestuurder word tans by die Eldorado-polisiestasie aangehou. Die ander spoedvrate is na verskeie polisiestasies geneem waar hulle formeel aangekla sal word van roekelose en nalatige bestuur asook op alternatiewe aanklagte van oorskryding van die algemene spoedgrens. Die meeste van hulle het reeds in verskeie landdroshowe rondom Bronkhorstspruit en Pretoria verskyn terwyl diegene wat die naweek in hegtenis geneem is, na verwagting eerskomende week sal verskyn. “Hoë spoed is een van die bydraende faktore tot padongelukke wat tot sterftes lei. Bestuurdersgedrag en -houding op ons paaie is ŉ groot bekommernis vir wetstoepassingsowerhede. Ons benadruk dus die versterking van padveiligheidsopvoeding. “Die Gautengse verkeerspolisie se hoëspoedeenheid sal die patrollering van snelweë, strate en openbare plekke in duidelik gemerkte voertuie verskerp as ŉ beskikbare middel vir die voorkoming van padverkeersoortredings.”